6.9.2022.
HR
Službeni list Europske unije
C 342/107 srijeda, 16. veljače 2022.
Pravni instrument i daljnji koraci
29. poziva Komisiju da, s obzirom na to da Direktiva o sigurnosti igračaka djeluje kao de facto uredba, razmotri bi li njezina revizija mogla biti prilika za njeno pretvaranje u uredbu kako bi se poboljšala njezina djelotvornost i učinkovitost te izbjegle nedosljednosti u provedbi među državama članicama i fragmentacija tržišta;
30. poziva Komisiju da procijeni potrebu za širim područjem primjene za izmjene u budućoj reviziji, uz detaljnu procjenu učinka kako bi se analiziralo mogu li se i na koji način mehanički i fizički zahtjevi, karcinogene, mutagene ili reproduktivno toksične tvari, granične vrijednosti za nitrozamine i prekursore nitrozamina, kao i odredbe o označivanju alergenih mirisa i opasnih kemikalija, uvrstiti u buduću reviziju Direktive o sigurnosti igračaka kako bi se omogućile jednostavne i fleksibilne izmjene;
31.
zabrinut je zbog toga što neki proizvođači izbjegavaju poštovati Direktivu o sigurnosti igračaka tvrdeći da njihovi proizvodi nisu igračke, iako se kao takve jasno upotrebljavaju; ističe da su smjernice Komisije korisne kako bi se razjasnilo je li proizvod igračka i kako bi se osigurala usklađena provedba Direktive o sigurnosti igračaka u korist tijela za nadzor tržišta i gospodarskih subjekata; ipak ističe da i dalje postoje proizvodi unutar „sive zone” te stoga poziva Komisiju da taj problem riješi u okviru definicije igračaka u budućoj reviziji Direktive o sigurnosti igračaka; ističe da je u tu svrhu potreban otvoreni i konstruktivni dijalog s relevantnim dionicima;
32.
ističe važnu ulogu igračaka u razvoju i stjecanju vještina djece te pedagošku potporu koju pružaju za obavljanje novih zadaća te poboljšanje i učenje vještina od vrlo rane dobi; poziva Komisiju da revidira direktivu u namjeri da se poboljša sigurnost igračaka i istodobno smanji opterećenje te administrativni i pravni troškovi proizvođača kako bi se osigurao jasan put prema sigurnim i pristupačnim igračkama za svu djecu u Europskoj uniji;
33. smatra da su potrošačima i akterima u lancima vrijednosti potrebne informacije kako bi potaknuli održivije ponašanje; stoga poziva Komisiju da u okviru procjene učinka analizira mogu li trajnost i mogućnost popravka igračaka utjecati na njihovu sigurnost i, ako se takav utjecaj dokaže, da zatim analizira mogu li se u odredbe o označivanju na razmjeran i neograničavajući način dodati bolje informacije o trajnosti i mogućnosti popravka igračaka; u tom pogledu smatra da bi se inovativna i digitalna rješenja mogla koristiti kako bi se te informacije učinile dostupnima potrošačima, čime bi se osiguralo da su sigurnosne informacije jasno prepoznatljive, uz izbjegavanje prekomjernog opterećenja za trgovačka društva i smanjenje ambalažnih materijala na najmanju moguću mjeru;
34. smatra da su upozorenja i informacije o sigurnosti važni za potrošače; konstatira da bi se dodatni zahtjevi za označivanje trebali svesti na najmanju moguću mjeru kako bi se izbjeglo preusmjeravanje pozornosti; poziva Komisiju da procijeni mogućnost da se informacije o sukladnosti koje nisu namijenjene krajnjem potrošaču navode elektroničkim putem;
Podatci
35. naglašava da je zbog nedostatka dosljednih statističkih podataka o nesrećama povezanima s igračkama na razini EU-a teško kvantitativno procijeniti razinu zaštite zajamčenu Direktivom o sigurnosti igračaka i standardizirati rad na igračkama; smatra da je nedostatak koordinacije i financiranja na razini EU-a temeljni uzrok nedostatka dosljednih podataka i poziva Komisiju da to pitanje razmotri u budućoj reviziji direktive; poziva Komisiju da procijeni mogućnost uspostave paneuropske baze podataka o nesrećama i ozljedama s posebnom sekcijom za igračke, koja bi bila javna, prilagođena korisnicima i dostupna javnim tijelima, potrošačima i proizvođačima te kojom bi se omogućilo uvođenje i prikupljanje informacija o nesrećama i ozljedama do kojih dolazi zbog opasnih igračaka, uključujući one koje se prodaju na internetu; nadalje, smatra da bi dodatna mogućnost bila upotreba pokazatelja i podataka kao što su oni prikupljeni u okviru informacijskog i komunikacijskog sustava za nadzor tržišta, sustava Safety Gate i zajedničkih mjera za procjenu učinkovitosti Direktive o sigurnosti igračaka te poziva Komisiju da procijeni mogućnost uspostave digitalnih rješenja kojima bi se mogla poboljšati sljedivost duž lanca opskrbe i ostvariti doprinos višoj razini sigurnosti igračaka;